Efter en længere periode med mere rolige tilstande i det vestlige Aarhus, skete der tirsdag aften igen konfrontation mellem to grupperinger. Et bandemedlem blev bidt i skridtet af en hund, der blev brugt kasteskyts og fem personer blev anholdt.

- Ved vores ankomst blev det konstateret, at der havde været konfrontation mellem to bandegrupperinger, hvor én person blev bidt af en hund fra sin egen gruppe, oplyser Østjyllands Politi.

Bandemedlemmet blev efterfølgende indlagt.

Han skal formentlig opereres. Men så vidt vi ved, er der intet, der er bidt af. Martin Rasmussen

- Han skal formentlig opereres. Men så vidt vi ved, er der intet, der er bidt af, siger vicepolitiinspektør hos Østjyllands Politi, Martin Rasmussen, som ikke har flere oplysninger om manden.

Optøjerne fandt sted ved 21-tiden, og kl. 21.19 blev politi kaldt til stedet omkring Hasle Torv i det vestlige Aarhus.

Et større område ved Hasle Torv blev spærret af mandag aften. Foto: Local Eyes

- I forlængelse af vores ankomst blev der foretaget anholdelse af fem personer fra samme gruppering, der er sigtet for overtrædelse af straffeloven ved blandt andet at have kastet med flasker efter den anden gruppe, fortæller politiet.

Der var tale om fem mænd i alderen fra 20 til 28 år fra den samme bandegruppering, som muligvis vil blive fremstillet i grundlovsforhør onsdag.

Østjyllands Politi efterforsker stadig sagen, og har ikke yderligere oplysninger. Man vil derfor heller ikke oplyse, hvilke to bandegrupperinger, der er tale om.

I det vestlige Aarhus har man indført visitationszone i et større område foreløbigt frem til 18. august. Visitationszonen blev oprettet efter flere skudepisoder i Aarhus 25. juni og var i første omgang sat til at vare frem til 24. juli.

I dette område har politiet indført visitationszone.

I områderne kan politiet stikprøvevis kropsvisitere og undersøge tøj og genstande for at kontrollere, om nogen har våben på sig.

Konflikten i Aarhus har raset siden slutningen af maj, hvor den københavnske bande Loyal to Familia (LTF) angiveligt har forsøgt at etablere sig i byen.

Du kan se video fra Hasle Torv tirsdag aften øverst i artiklen. Den er optaget af Local Eyes.

Hasle Torv ligger i det vestlige Aarhus. Foto: Google Maps